Man ernstig beseer toe arm in roller belandDie man se arm het in ‘n fratsongeluk in die masjien beland. (Foto: Netcare 911) ŉ Netcare-helikopter het ŉ man Woensdag inderhaas na ŉ hospitaal geneem, nadat sy arm in ŉ stuk masjinerie beland het. Shawn Herbst, woordvoerder van Netcare 911, het gesê paramedici is omstreeks 16:00 na die perseel in Kirkney, in die weste van Pretoria, ontbied. Die 28-jarige man het vermoedelik gegly en sy linkerarm het in die masjien beland. Veiligheidsbeamptes by die onderneming het paramedici gehelp om die masjinerie te beveilig sodat hulle die werker kon bevry. Herbst het gesê die man het ŉ ernstige vergruisingsbesering opgedoen en het gevorderde lewensondersteuning benodig om hom te stabiliseer. Weens die aard van sy beserings is hy na ŉ spesialisfasiliteit gevlieg.